М О Т И В И
към
проект на Наредба за изменение и допълнение на 
на Наредба № Н-22 от 16.07.2010 г. за ползване под наем на имоти от жилищния фонд на Министерството на отбраната и за изплащане на компенсационни суми на военнослужещите и цивилните служители, които живеят при условията на свободно договаряне 

I. Причини, които налагат приемането на акта:

С Наредба № Н-22 от 16.07.2010 г. се уреждат условията и редът за ползване под наем на жилища, ателиета и гаражи от жилищния фонд на Министерството на отбраната и за изплащане на компенсационни суми на военнослужещите и цивилните служители от Министерство на отбраната, Българската армия и структурите на пряко подчинение на министъра на отбраната. 
Предлаганите промени в нормативния акт са във връзка с отчетения некомплект във Въоръжените сили, който зависи и от недостатъчното финансово компенсиране на военнослужещите, което те и техните семейства трябва да понасят, както  и във връзка с докладна записка към рег. № 21-41-92/19.01.2024/23 г. на заместник- министър на отбраната до министъра на отбраната.
Приемането на нов размер на компенсационните суми ще стимулира кариерното развитите на военнослужещите, тъй като факторите- „жилище“ и „суми, изплащани при наемането му“ няма да бъдат определящи при промяна на местослуженето/местоработата. Военнослужещите ще доплащат приблизително еднакви (в зависимост от големината на населеното място) суми, което няма да влияе на решението им при преместване. 
Увеличаването на компенсационните суми ще окаже въздействие върху мотивацията за задържане на военнослужещите на служба и за ефективното им използване в интерес на Министерството на отбраната.
След издаване на Наредба № Н-22/2010 г., в сила от 10.08.2010 г., Приложение № 7 на Наредбата е променяно два пъти. Размерите на компенсационните суми са актуализирани през 2012 г., с изменение на Наредбата, обнародвано в „Държавен вестник“, бр. 97 от 2012 г., в сила от 01.12.2012 г., както и през 2022 г., с изменение на същата, обнародвано в бр.85 от 2022 г. на „Държавен вестник“, в сила от 01.10.2022 г., което прави предложението навременно.
Предвижда се отмяна на Приложение № 7 от Наредбата, като определяне на конкретните размери на месечните компенсационни суми, които се изплащат на военнослужещите и цивилните служители, които живеят при условията на свободно договаряне, да се определя със заповед на министъра на отбраната, която се издава до 30 ноември на текущата година.
С измененията и допълненията се запазват реда и условията за картотекиране на военнослужещи и цивилни служители, които живеят при  условията на свободно договаряне, посочени в разпоредбите на чл. 7 и чл. 12 от Наредбата. 
Запазват се условията и реда за изплащане на компенсационни суми, посочени в чл. 36 в Глава четвърта от Наредбата.
1. Промени, произтичащи от практиката до момента и прецизиране на текстовете: 
-Предвижда се изменение на текста на разпоредбата на чл. 35 от Наредбата, с което определянето на размера на месечните компенсационни суми, изплащани по реда и при условията на Наредбата, ще се извършва със заповед на министъра на отбраната, която да се издава ежегодно до 30 ноември на календарната година.
-Предвижда се изменение на текста на чл. 36, ал. 4 от Наредбата, с цел привеждане в съответствие с текста на разпоредбата на чл. 35.
Според посочената разпоредба в случаите, в които семейството на военнослужещия не го е последвало при преместването му и условията за картотекиране са налице, на военнослужещия се изплащат компенсационни суми в установените размери за едночленно семейство.
-Предвижда се отмяна на приложение № 7 към чл. 35 от Наредбата. 
Отмяната на посоченото приложение е с цел привеждане в съответствие с изменението на текста на разпоредбата на чл. 35 от Наредбата и цели отпадане на изискването за ежегодно изменение на нормативния акт.

II. Цели, които се поставят:

С предлаганите промени в Наредба № Н-12 от 16.07.2010 г. се цели:
1. Увеличаване на размера на месечните компенсационни суми, изплащани по реда и при условията на Наредба № Н-22/16.07.2010 г., с оглед стимулиране на кариерното развитите на военнослужещите и заплащане от тяхна страна на месечни наемни суми, което да не оказва влияние върху решението им при преместване в друго населено място ;
2. Постигане на бързина и процесуална икономия по отношение възможността за определяне на месечните компенсационни суми със заповед на министъра на отбраната.

III. Финансови и други средства, необходими за прилагането на новата уредба:

Определянето на конкретните размери на месечните компенсационни суми ще бъде съобразено със средствата по бюджета на Министерство на отбраната.

IV. Очаквани резултати от прилагането на акта:
С изменението на текстовете на Наредбата ще се постигне разрешаване на проблема с некомплекта в личния състав на  Въоръжените сили.
V.     Анализ за съответствие с правото на Европейския съюз
Проектът на Наредба не предвижда въвеждане на европейско законодателство, поради което не е изготвена справка за съответствие с правото на Европейския съюз. 

